သဲစု

မသဲစု သည် မြန်မာနိုင်ငံသား အမျိုးသမီး ကိုယ်ကာယအားကစားမယ်တစ်ဦး ဖြစ်သည်။ ၁၁ ကြိမ်မြောက် ကမ္ဘာ့ကာယဗလနှင့် ကာယကြံ့ခိုင်မှု အားကစားပြိုင်ပွဲတွင် တတိယဆု၊ ၁၆ ကြိမ်မြောက် အရှေ့တောင်အာရှ ကာယဗလနှင့် အားကစားပြိုင်ပွဲတွင် ပထမဆု၊၊ ၅၃ ကြိမ်မြောက် အာရှကာယဗလနှင့် ကိုယ်ကာယအားကစားပြိုင်ပွဲတွင် ပထမဆုနှင့် ဒုတိယဆုများ ရရှိခဲ့သည်။

၂၀၁၄ ခုနှစ် ပဉ္စမတန်း နောက်ဆုံးစာမေးပွဲ ဖြေအပြီး နွေရာသီအေရိုးဗစ်သင်တန်း သွားလျှောက်ခဲ့ရာမှ အားကစားလောကထဲသို့ ရောက်ရှိလာခဲ့သည်။ ထိုမှတဆင့် ခရိုင်အဆင့်၊ တိုင်းအဆင့်များအထိ ဝင်ရောက်ယှဉ်ပြိုင်ခဲ့ကာ ဆုတံဆိပ်များ ရရှိခဲ့သည်။

၂၀၁၉ ခုနှစ်တွင် မြန်မာနိုင်ငံအမျိုးသမီးအားကစားအဖွဲ့ချုပ်၏ လူရွေးပွဲတွင် ဝင်ရောက်ယှဉ်ပြိုင်ခဲ့ကာ ကာယကြံ့ခိုင်မှု အားကစား မြန်မာ့လက်ရွေးစင်ဖြစ်လာခဲ့သည်။

ရရှိခဲ့သော ဆုတံဆိပ်များ 
မြို့နယ်၊ ခရိုင်၊ တိုင်းလက်ရွေးစင်ပြိုင်ပွဲများတွင် ဆုတံဆိပ်ပေါင်း ၂၀ ကျော် ရရှိခဲ့သည်။ ၂၀၁၉ ခုနှစ် တောင်ကိုရီးယားနိုင်ငံတွင် ကျင်းပသော ၁၁ ကြိမ်မြောက် ကမ္ဘာ့ကာယဗလနှင့် ကာယကြံ့ခိုင်မှု အားကစားပြိုင်ပွဲတွင် အသက် ၂၁ နှစ်အောက် အမျိုးသမီး အငယ်တန်း ကာယကြံ့ခိုင်မှုတွင် တတိယဆု ကြေးတံဆိပ် ရရှိခဲ့သည်။ ထို့အပြင် ၂၀၁၉ ခုနှစ် မြန်မာနိုင်ငံတွင် ကျင်းပသော ၁၆ ကြိမ်မြောက် အရှေ့တောင်အာရှ ကာယဗလနှင့် အားကစားပြိုင်ပွဲ Women's Fitness Physique Open Category တွင် ရွှေတံဆိပ် ရရှိခဲ့သည်။ ၂၀၁၉ ခုနှစ်မှာပင် အင်ဒိုနီးရှားနိုင်ငံတွင် ကျင်းပသော ၅၃ ကြိမ်မြောက် အာရှကာယဗလနှင့် ကိုယ်ကာယအားကစားပြိုင်ပွဲ၊ Women's Junior Fitness Physique တွင် ရွှေတံဆိပ်နှင့် Women's Junior Model Physique တွင် ငွေတံဆိပ်များ ရရှိခဲ့သည်။

ကိုးကား 

မြန်မာ အမျိုးသမီး အားကစားသမားများ
သက်ရှိထင်ရှားပုဂ္ဂိုလ်များ
မွေးဖွားခုနှစ် မသိရှိရသူများ (သက်ရှိထင်ရှားပုဂ္ဂိုလ်များ)